題江心寺
作者：釋元肇
朝代：宋

paragraphs: 晏歲着脚來東甌，始覺坤軸東南浮。
百川同歸無異味，有如天子朝諸侯。
何年飛落兩巨石，孤撐骯髒分江流。
初疑鍊失女媧手，又恐鰲脫任公鈎。
馮夷海若不敢有，湧出精舍中連洲。
樓高百尺蜃吐氣，塔聳雙角龍昂頭。
蒲牢撞撞鼉坎坎，潮聲衮衮風颼颼。
妙高峯頂德雲住，海門山上焦公留。
長淮在望鐵甕近，大浪不洗英雄愁。
孰知隸古百粵地，今爲禮樂衣冠州。
池塘春草年年綠，謝公勝事遺江樓。
藍田無纇蟾駕夜，黄金作顆人家秋。
客帆渺茫拂辰極，漁舠散漫同鳬鷗。
麗天紅日記初浴，五雲扶上煙氛收。
孤臣涕泗如此水，恨不從帝崆峒游。